Ministerstvo školstva, vedy, výskumu a športu 
<br />Slovenskej republiky

**ODBORNÝ SEMINÁR K PROBLEMATIKE „DvojitÝCH kariér“ v športe**

Prvý októbrový týždeň sa priestory Kongresovej sály Wellness centra v Patinciach stali domovom pre účastníkov odborného semináru zameraného na problémy tzv. „dvojitých kariér“ športovcov. Hlavným organizátorom bola Katedra telesnej výchovy a športu Pedagogickej fakulty UKF v Nitre. Patronát prevzalo Ministerstvo školstva, vedy, výskumu a športu SR. Seminár sa konal v rámci aktivít spojených s riešením medzinárodného projektupod názvom **„Regional Center for Dual Career of Athletes“ (DC4AC)** v rámci výzvy Erasmus+ pre šport. Hlavným riešiteľom projektu je Národný výskumný inštitút športu v Bukurešti a spoluriešiteľom je kolektív pedagógov pod vedením prof. PaedDr. Jaromíra Šimoneka, PhD. Partnermi sú pracoviská z 5 krajín (Budapešť, Trento, Thessaloniky, Primorsk, Haskovo). **Cieľom projektu, ktorý sa premietol aj do cieľov semináru, je** pomôcť mladým talentovaným športovcom zvládnuť prepojenie športovej prípravy s kvalitným vzdelávaním počas a po skončení ich kariéry tak, aby sa úspešne zapojili do civilného života a mohli byť konkurencie schopní na trhu práce.

Programy „dvojitej kariéry“ sú pomerne novými výzvami v členských krajinách EÚ a v športe. V členských krajinách, kde boli už takéto opatrenia realizované po určitý čas, často nemali zakotvené pevné dohovory medzi systémom športu a buď vzdelávacím sektorom alebo pracovným trhom. Taktiež chýbal právny rámec alebo udržateľná vládna politika. Poradenstvo by mohlo byť nápomocné pri rozvinutí a zlepšení podmienok potrebných pre udržateľnosť programov „dvojitej kariéry“ šitých na mieru pre talentovaných a vrcholových športovcov v celej Európe, buď v pozícii študenta-športovca alebo zamestnanca-športovca.

Projekt dvojitej kariéry športovcov by mal prispieť k skvalitneniu vzdelávania talentovaných športovcov ako aj k riešeniu tejto otázky na poli slovenskej legislatívy, aj v súlade s novým Zákonom o športe, ktorý vstúpil do platnosti v januári tohto roku.

Úvodný referát s názvom Dvojité kariéry v športe na Slovensku a v zahraničí predniesol **prof. PaedDr. Jaromír Šimonek, PhD.** (KTVŠ PF UKF Nitra). Popísal situáciu v oblasti dvojitých kariér na Slovensku a poukázal na existujúce problémy a nedostatky. Na príkladoch dobrej praxe v zahraničí predložil niektoré návrhy na riešenie týchto nedostatkov. S príspevkami následne vystúpili zástupcovia jednotlivých fakúlt a katedier univerzít pripravujúcich odborníkov pre telovýchovnú a športovú prax **doc. PaedDr.** **Pavel Ružbarský, PhD.** (dekan FŠ Prešov), **Mgr. Ľubor Tománek, PhD.** (FTVŠ UK Bratislava) a **prof. PaedDr. Ivan Čillík, CSc.** (KTVŠ FF UMB Banská Bystrica), ktorí deklarovali konkrétne možnosti podpory talentovaných a vrcholových športovcov na univerzitách. Riaditelia športových gymnázií **Mgr.** **Jozef Pšenka** (ŠG Trenčín) a **PaedDr.**  **Tatiana Švecová** (ŠG Košice) sa pochválili viacerými historickými úspechmi pri práci s talentovanými športovcami a načrtli rezervy v systéme práce škôl. **PaedDr.** **Július Dubovský** (prezident SAUŠ) deklaroval dlhoročnú podporu univerzitného športu a **Peter Špankovič** (generálny manažér EUHL) poukázal na možnosti podpory pri budovaní kariéry mladých ľudí na príklade Európskej univerzitnej hokejovej ligy. Za športovcov vystúpil **PaedDr.** **Matej Spišiak** (Dukla BB) tréner nášho olympijského víťaza Mateja Tótha. Osvetlil problematiku spojenia športového tréningu a vzdelávania v podmienkach Dukly B. Bystrica. **Zuzana Moravčíková** z agentúry ADECCO predstavila program IOC Athletes´ Career, ktorý realizuje v spolupráci so Slovenským olympijským výborom a ktorý má za cieľ  podporovať vrcholových športovcov (olympionikov, reprezentantov) pri prechode z profesionálnej športovej kariéry do bežného pracovného života.

V bohatej diskusii v pléne zástupcovia športových zväzov upozorňovali najmä na nedostatočné vychádzanie v ústrety vrcholovým športovcom zo strany univerzít. Akademická sféra však nemá dostatočnú legislatívnu oporu v Zákone o vysokých školách na to, aby mohla v dostatočnej miere umožniť študentom-športovcom individuálny študijný plán prípadne iné „voľnejšie“ formy štúdia.

Zo semináru vyplynuli nasledovné **závery a odporúčania**:

Zabezpečenie rozvoja mladých športovcov, obzvlášť detí v etape počiatočnej športovej špecializácie, mladých ľudí v odbornom vzdelávaní ako aj zdravotne oslabených osôb by malo garantovať **MŠVVaŠ SR ako najvyšší orgán štátnej správy, ktorý má v zodpovednosti oblasť športu a má byť hlavným nositeľom opatrení na podporu dvojitej kariéry športovcov a spolupráce so spomínanými rezortmi. Medzi kľúčové úlohy patria**:

* širšia sociálna podpora športovcov (tréneri, profesionálni a dobrovoľní poradcovia, výchovní a profesijní poradcovia na školách, športoví psychológovia, študijní poradcovia na VŠ, súkromní poradcovia),
* školenia pre športovcov (napríklad zamerané na selfmanagement, vedomosti o svojich právach a povinnostiach v role športovca, zdravý životný štýl, personálny rozvoj a pod.) v primeranej forme (pre maloletých so súhlasom a v spolupráci s rodičmi),
* umožniť jednoduchší prístup k získaniu odborných spôsobilostí v športe v rámci ďalšieho vzdelávania,
* rozvíjať komunikáciu a spoluprácu s organizáciami zastupujúcimi zamestnávateľov (profesijné komory, cechy), či už formou kampaní, seminárov, dohôd, aby si boli vedomí výhod, ktoré im prinášajú športovci ako zamestnanci, a aby boli ochotní poskytovať im flexibilnejšie pracovné podmienky. možnosť pracovať na polovičný, či inak čiastočný pracovný úväzok,
* športovci, ktorí sa blížia k sklonku svojej športovej kariéry, ktorí sú v tzv. tranzitnej fáze, by mali mať prístup k poradenstvu nielen ohľadom dvojitej kariéry a ale v prípade, že plánujú byť SZČO aj v oblasti vlastného podnikania (živnosti), prípadne mať jednoduchší prístup k odbornej spôsobilosti v športe, ktorá by im umožnila byť SZČO, uznávaním ich predchádzajúcich skúseností ako športového reprezentanta,
* úprava predpisov na úrovni SR (Zákon o vysokých školách):
* umožniť športovcom-študentom na VŠ požiadať o individuálny študijný plan (na rozdiel od strednej školy, kde takáto možnosť je),
* predĺžiť štandardnú dĺžku štúdia u vrcholových športovcov na VŠ,
* implementovať „štatút štátneho reprezentanta“ do zákona o VŠ,
* skrátiť dĺžku externého Bc. štúdia na 3 roky - nakoľko mnohí športovci si popri športe získavajú trénerskú kvalifikáciu, ktorú by si takýmto štúdiom zvýšili, ale nemuseli ju študovať odznova a 4 roky,
* v spolupráci so sekciou štátnej starostlivosti o šport MŠVVŠ evidovať takýchto VŠ športovcov, využiť register športovcov (podľa Zákona o športe),
* zvážiť možnosť špeciálnych mobilít pre študentov - štúdium a športový tréning v zahraničí,
* v spolupráci s rezortom školstva pripraviť vzdelávacie programy pre športovcov v oblastiach nadobúdania zručností pre život, zdravý životný štýl, ochrany zdravia, športovci s osobitnými potrebami,
* Adecco v rámci prijatej koncepcie duálneho vzdelávania by mohlo figurovať ako odborný garant, ktorý zastreší kariérne poradenstvo, odborné konzultácie a prip. samotné umiestnenie športovca na pracovnom trhu.

**Koncepčno – legislatívne zastrešenie problematiky** dvojitej kariéry športovcov:

* vypracovanie národného koncepčno–strategického dokumentu za účelom zabezpečenia dvojitých kariér mladých športovcov,
* úprava existujúcej legislatívy s cieľom umožniť rozvíjanie dvojitých kariér športovcov podporou opatrení ale aj odstránením bariér ohľadom predĺženia štúdia, odbornej prípravy, alebo ďalších znevýhodnení, ktoré sa dotýkajú športovcov,
* zamestnávateľom, pracujúcim športovcom a športovcom na dôchodku poskytnúť doplnkovú zamestnaneckú ochranu v súvislosti so zraneniami, či poškodením zdravia, ktoré súvisia s výkonom vrcholového športu.

Spracoval: prof. PaedDr. Jaromír Šimonek, PhD. – spoluriešiteľ projektu